Skool verloor nog 'n leerder: 'Hy was 'n lewenslustige kind' | Maroela Media
Janco du Toit (Foto: Facebook)
'n Tienerseun van Middelburg in Mpumalanga is Sondagoggend dood toe hy sy oom gehelp het om klein vissies met 'n net in 'n swembad by 'n huis in dié dorp te vang.
Dié swembad is tydelik in 'n dam omskep waarin kurpervissies geteel is. Janco du Toit (15) sou later die dag saam met sy pa en oom na hul plaas buite die dorp gaan waar hulle die vissies terug in die plaasdam sou gooi en vir die res van die middag sou kuier en braai. Sy pa, Johan, was reeds op pad plaas toe.
Só verduidelik Johann Hattingh, Janco se ander oom en die familie se woordvoerder, ná die tragedie.
Volgens Hattingh was die swembad so te sê leeg met die laaste water, van sowat 'n meter diep, wat met twee dompelpompies aan't uitpomp was terwyl Janco die vissies uitgeskep het. Sy oom André het buite gestaan.
"Dit het gelyk of Janco skielik sy balans verloor en hy het half in die vlak water geval. Hy het opgekom en toe weer 'n ent verder in die water geval."
Hattingh vertel dat André met Janco se tweede val in die swembad ingespring het en hom tot by die swembad se trappies gehelp het. Janco het in dié stadium nie asemgehaal nie.
André het om hulp geskree waarna die buurman oor die muur gespring en hand bygesit het om Janco te probeer bybring terwyl sy vrou hulp op die plaaslike veiligheidsgroep ontbied het.
"André het vir Johan gebel en gesê daar is moeilikheid. Hy het teruggedraai en inderhaas huis toe gejaag."
Johan en sy vrou, Corné, het opgedaag waar hulle saam met Janco se sussie se vriend om die beurt noodhulp op hom toegepas het totdat paramedici opgedaag het. Die tienerseun het egter geen polsslag gehad nie.
Volgens Hattingh dui 'n voorlopige nadoodse ondersoek daarop dat Janco dood is weens verdrinking.
"Janco was 'n lewenslustige kind. Hy was altyd besig met iets. Hy was ook 'n natuurkind en altyd buite. Hy was 'n baie gewilde kind en het baie maats gehad. Hy was 'n mooi kind," sê Hattingh.
Die Hoër Tegniese Skool Middelburg waar Janco 'n gr. 10-leerder was, is ook in rou gedompel.
"Dit is geweldig tragies. Dit is die tweede jong mens wat van ons af weggeneem is. 'n Mens het nie altyd 'n antwoord op hierdie dinge nie," sê die skoolhoof, Hoppie van Jaarsveldt.
Janco se dood volg maar 'n maand nadat Muller Steyn (17) tydens 'n vakansie saam met sy gesin in die see in Mosambiek verdwyn het. Sy liggaam is enkele dae later gevind.
Muller sou vanjaar 'n matriekleerder aan dié skool gewees het.
Volgens Van Jaarsveldt is dit 'n baie traumatiese tyd vir sy leerders.
Zulu gereed vir nuwe begin
Dis baie hartseer. Klink regtig onwerklik. Sterkte aan die familie.
Ag nee, wat gaan aan dat al die kinders net verdrink? My innigste meëgevoel aan al hierdie ouers. Mag onse Liewe Heer julle teen sy bors hou en julle vertroos.
Hi Maroela Media. Net n regstelling. Janco se oom is Johan Hattingh en nie Neetling soos jul berig het nie.
Dis so hartseer! Dis ons seun , my stiefseun, se neef gewees en hy en Janco was soos boeties. My kind se hart is stukkend oor Janco se afsterwe . Sterkte aan Johan en Corne en die familie.
My innige innige meegevoel. Ek weet hoe dit voel om 'n kind aan dood af te staan. Mag die Here julle styf vashou in die moeilike "verewig" wat voorle. Julle is in my gebede.